Carina Christensen (KF), 2008-06-12:
Jeg vil gerne takke for en god og velvillig behandling af dette lovforslag.
Jeg ved, at der ikke er fuld enighed om alle aspekter i lovforslaget, men jeg mener også at kunne konstatere, at der er fuld tilslutning til at gå videre med at gennemføre en fusion mellem Post Danmark og Posten AB.
En vedtagelse af lovforslaget betyder, at vi nu kan arbejde videre med de elementer, der ligger i lovforslaget, altså en fusion mellem de to virksomheder samt et yderligere salg af aktier til vores medaktionær i Post Danmark, nemlig CVC.
Der udestår endnu et stort stykke arbejde, før disse elementer i lovforslaget er faldet på plads, og mine medarbejdere er aktuelt engageret i drøftelser af de kommercielle og juridiske vilkår.
Det sker bl.a. set i lyset af netop gennemførte nærmere undersøgelser af virksomhederne - det, der fagligt betegnes som due diligence.
Det er vigtigt, at de endelige vilkår for en fusion og et aktiesalg er attraktive for alle parter og selvfølgelig ikke mindst for den danske stat.
Det er endnu for tidligt at konkludere herom, men væsentlige forhold ved den samlede transaktion må naturligvis drøftes og behandles af partierne.
Jeg vil som hidtil i forløbet holde partierne informeret om det videre arbejde.
Som allerede tilkendegivet, og som flere partier også har været inde på i dag, lægger vi stor vægt på at få færdigforhandlet en aktionæroverenskomst, der giver den danske stat vigtige rettigheder, som det bl.a. også er beskrevet i besvarelsen af udvalgets spørgsmål nr. 15.
Som det fremgår af bemærkningerne, vil jeg senere præsentere det samlede resultat af vores forhandlinger for Folketingets Finansudvalg, og det resultat skal som bekendt også godkendes af Finansudvalget.
Så har jeg lige nogle enkelte kommentarer til de bemærkninger, der er faldet her i dag fra de enkelte partier.
Jeg konstaterer, at Socialdemokraterne stemmer hverken for eller imod lovforslaget, og jeg opfatter det sådan, at man som udgangspunkt er positiv over for en fusion, men åbenbart er bekymret i forhold til prisen ved aktiesalget til CVC.
Det er jo ikke det, vi skal tage stilling til her i dag, så jeg kan sådan set ikke helt forstå, hvorfor man finder det nødvendigt at stemme hverken for eller imod, hvis man er for en fusion.
Hvis man som udgangspunkt også er for at sælge flere aktier til CVC, ville man jo godt kunne støtte lovforslaget, for i givet fald skal det jo i sidste ende godkendes i Folketingets Finansudvalg, og her vil man jo få forelagt det endelige resultat af de forhandlinger, der pågår med CVC, så det synes jeg måske er lidt ærgerligt.
Jeg vil gerne kvittere over for SF, som jeg kan forstå har flyttet sig fra at stemme imod til nu at stemme hverken for eller imod.
Tak for det.
Jeg synes, det er godt, at SF føler sig mere trygge ved sagen, både med hensyn til fusionen og den aktiehandel, vi står over for, efter at have fået nogle fortrolige oplysninger.
Vi ser meget positivt på den melding fra SF.
Med hensyn til Det Radikale Venstre tolker jeg det sådan, at selv om man stemmer hverken for eller imod i dag, støtter man sådan set fusionen mellem de to virksomheder og synes, det er det rigtige for Post Danmark, men man er også bekymret for prisen og frygter, at vi ikke får den rigtige pris.
Det havde jo ikke nødvendigvis betydet, at man stemmer hverken for eller imod, man kunne jo godt støtte forslaget, fordi man alene siger ja til at gå videre med fusionen og til at sælge yderligere aktier, og i sidste ende skal en endelig aftale jo godkendes i Finansudvalget.
Så blev der spurgt, om vi vil lave en hurtig aftale og indgå et forlig på området i stedet for det, som har været den hidtidige status i sagen, nemlig en stemmeaftale.
Det var sådan, at da man i 2005 besluttede at sælge 25 pct. af aktierne i Post Danmark til CVC, blev det jo støttet af mange partier her i Folketinget inklusive Det Radikale Venstre, og dengang lavede man altså en stemmeaftale, og det er sådan set det, vi nu fører videre.
Jeg har hørt, der er ønsker om et forlig, men jeg har kigget på sagen og har spurgt til det i huset, og det er ganske sædvanligt, at man har stemmeaftaler, også i vigtige sager som denne, så det ønsker vi at gå videre med.
Så hørte jeg et ønske om, at pengene skal gå i statskassen.
Vi har ikke yderligere overvejet, hvor pengene skal gå hen, men statskassen lyder som et meget, meget fornuftigt bud, så hvis det kan få De Radikale til at stemme for forslaget, tror jeg godt, vi kunne blive enige i den retning.
Men tak for en god behandling af forslaget.